text: Lusene kommer! 
  17 august 2012 kl. 07.07
  Det er lusens dag i dag. Alle forældre opfordres til at undersøge deres børn for lus og udrydde blodsugerne.
  - Nu er alle kommet fra sommerferie, og børnene skal mødes med deres venner i skole og børnehave igen. Måske har nogle børn fået de små kræ med sig i håret fra ferien. Derfor er det et godt tidspunkt at stoppe smitten, siger sundhedsplejerske Inger Marie Larsen, Sundhedsplejen i Vejle.
  Store lusedag afholdes på landsplan to gange om året i august og januar, hvor luseplagen er størst. 
  - Hvis man finder lus, skal alle i familien undersøges og de, der har lus, skal behandles. Giv besked til barnets skole eller pasningsordning, så de andre familier kan være opmærksomme, opfordrer sundhedsplejen.
  
  Eneste metode
  Kæmning er den eneste sikre metode til at finde ud af, om et barn har lus. Den er også den sikreste metode til at bekæmpe lusene.
  Effektiv kæmning foretages i gennemvådt hår med en god tættekam. Put balsam i håret og brug gerne en lup for at få fat i alle lus.
  Hvis kæmningen er udført korrekt, så er håret fri for lus. Hvis man vælger at bruge et lusemiddel, skal man altid kontrollere behandlingens effekt med kæmning. Ingen lusemidler er 100 procent effektive.
  Se kampagnesiden.
  